**דברי סיכום לטיול ברומניה 17/05/2016- 25/05/2016**

וכך החגיגה נגמרת,

את האורות כיבינו כבר אמש, והבקר קמנו לבוקר האחרון של הטיול לרומניה עם שיר ושמחה חדשים בלב, וברכת תודה רבה לאילן המדריך שלנו:

אילן איבגי מס' - 58752643

צבע עיניים - חום,

צבע שיער -לא ידוע

משקל 95 ק"ג גובה 185 ס"מ

רוחב לב -אינסופי

קילוגרמים של נדיבות לב,

רצון עז להעניק, לעניין, להיענות לדרישותינו או ליתר נכון,- לגחמותינו...

בקולו הרדיופוני וכושר דיבורו, הנעים את שעות הנסיעה הארוכות ברחבי רומניה, בסיפורים, בבדיחות ובמשלים בעלי מוסר השכל- צידה רוחנית לדרך חיים לצד צידה קולינרית ומרשמים לארוחות שנאמץ לנו.

רומניה שעד כה הייתה בבחינת ארץ לא נודעת - נקודה עלומה על הגלובוס, נפרשה לנגד עיננו במלוא יופייה והדרה.

אילן השכיל לפתוח צוהר לאוצרותיה העיליים והתחתיים של ארץ זו, לתרבותה, למנהגיה ולמאכליה.

למדנו את ההיסטוריה של רומניה-ברגלינו צעדנו בערים, בכפרים ובשלג.

שמענו על מאכליה והתנסינו בהם בחושינו - הטעם, הריח והראיה: סאראמאלי, מיטאטאי, גולש, ממליגה הצ'ורבה וכמובן הצ'ווייקה.

רווינו את תרבותה בריקודי הפולקלור הרומנים וההונגרים, וכמובן שמענו רומנית, ולא סתם רומנית אלא - מרוקאי מדבר רומנית.

אילן, אותו לא הכרנו עד כה, התגלה כאדם ערכי בנוסף להיותו גבר נאה תואר ונעים הליכות, סבלני ביותר המוכן להיות שם עבורנו בכל רגע נתון- תמיד פתוח לשמוע ולהקשיב.

אילן הוכיח עצמו ביכולותיו הארגוניים ובדאגתו לפרט ולקבוצה.

הדרמה אתמול, היעלמותה של חנה, הוכיחה לנו זאת מעל לכל ספק, בהתנהגותו השקולה, המדודה והאכפתית, בלי רעש וצלצולים.

בנקודה זו, אני רוצה לסטות מעט, ולהאיר את דמותה של קבוצתנו- את קשרי החברות, הדאגה והחום שמקרינים חברי הקבוצה. אפשר היה לראות ולחוש בחשש ובדאגה שאפפו אותנו כשחנה נעלמה לנו ולא ידענו היכן היא, עד כדי כך שכמעט כפינו על איתן את עזרתנו.

ובאופן אישי, כפי שידוע לכולם, זו לי הפעם הראשונה שהצטרפתי לטיול מאורגן של החברה בן 9 ימים בהם ניתנה לי ההזדמנות להכיר חברים חדשים, לחדש היכרויות ולהעמיק קשרים ישנים.

תודה לכולם ביחד ולכל אחד לחוד על היחס האוהד והמלבב, הפתיחות והחום.

כבר הזכרתי את כישוריו המילוליים של אילן- אכן, הוא איש מכירות מעולה- אילן הצליח למכור לנו, לא רק את רומניה ופגאסוס אלא אפילו את "ברכת הדרך".

אירועים קטנים - פספוסים קטנים, הצליח להפכם לאירועים ייחודיים ומוצלחים.

ולנהג שלנו- פלורין,התפעלנו מכישוריך כנהג, ויכולותיך לנהוג ולנווט בלי GPS.

התרשמנו מדאגתך לנוחיותנו ולעובדה שתמיד היית זמין וקשוב לצרכינו.

את תחושותינו כלפיך אפשר למצות במשפט הבא: אנו שמחים וברי מזל שאתה הנהג שלנו!!! וכולנו מריעים לך "כיפק היי" 3 פעמים......

אני רוצה להודות:

לחנה ומלכה - שטורחות להנציח את הטיול במצלמותיהן,

למולי- שלא מוכן להיכנע ללחצים של שוש ולוותר על איכות צילומיו.

לישראל -על בדיחות הדעת,

לאיתן , בלהה ואחרים שהעשירו אותנו בידע שלהם, ולכל אחד ואחד שתרם ליצירת אוירה נפלאה זו ולהצלחת הטיול.

ליצחק- מה שאומר זה מה שכלנו חושבים - לזכותך נזקפת הצלחת הטיול. תודה על המאמץ שהשקעת בתיכנון הטיול ואף טרחת לוודא שמזג האוויר יאיר לנו פניו.

נאחל לך בריאות טובה, ולכולנו שתמשיך לתכנן עבורנו טיולים מוצלחים נוספים.

ולסיום, כשהתבקשתי ע"י יצחק לומר דברי סיכום, תהיתי ביני לבין עצמי כיצד מסכמים במספר משפטים 9 ימים מרתקים ברומניה.

אמש ישבנו קבוצת אנשים ושוחחנו על כך, כולנו הגענו לאותה מסקנה:

אילן, בזכותך הטיול עלה על כל המצופה.

ואם להשתמש באחד מהמשפטים האופייניים לך, הטיול אכן " עף על עצמו באמת"

אילן, תודה!!!

נרשם ע"י רותי גילמור.